
PESUE

Moilanen Minna

Vaalijalan osaamis- ja tukikeskus

PESUE

Vaativan erityisen tuen Perhekuntoutuksen käsikirja



Sisällys

[Käsikirjan tarkoitus 2](#_Toc146785249)

[Vaativan erityisen tuen Perhekuntoutus 3](#_Toc146785250)

[Yksilöllisesti suunniteltu perhekuntoutus 3](#_Toc146785251)

[Vaativan erityisen tuen perhekuntoutuksen prosessi 3](#_Toc146785252)

[Monialainen yhteistyö 6](#_Toc146785253)

[Työskentelytavat 7](#_Toc146785254)

[Perhekeskeisyys 7](#_Toc146785255)

[Dialoginen työote 8](#_Toc146785256)

[Kiintymyssuhdeperustainen työskentely 9](#_Toc146785257)

[Moniammatillisuuteen perustuva työote 9](#_Toc146785258)

[Sosiaalityöntekijä: 10](#_Toc146785259)

[Konsultoiva ja kuntouttava perhetyö 10](#_Toc146785260)

[Perheterapeutti 10](#_Toc146785261)

[Yksikön kuntoutuskoordinaattori 10](#_Toc146785262)

[Yksikön työntekijät 11](#_Toc146785263)

[Kuntoutuksen asiantuntijat 11](#_Toc146785264)

[Käytettävät menetelmät 12](#_Toc146785265)

[Lapset puheeksi menetelmä 12](#_Toc146785266)

[Perhearviointi 12](#_Toc146785267)

[RAI-arviointi 13](#_Toc146785268)

[Vaativan erityisen tuen perhekuntoutuksen asiakaspalaute 13](#_Toc146785269)

[Lähteet: 14](#_Toc146785270)

[Liite 1. Vaativan erityisen tuen perhekuntoutuksen malli 15](#_Toc146785271)

# Käsikirjan tarkoitus

Tämä Vaalijalan ja osaamis- ja tukikeskuksen vaativan erityisen tuen perhekuntoutuksen Pesueen käsikirja on syntynyt osana OT-hankkeen työskentelyä. Vaalijalan osaamis- ja tukikeskus toimii hankkeessa osatoteuttajana ja yhtenä vuoden 2022 hankkeen tavoitteena oli Vaalijalan osaamis- ja tukikeskuksen perhekuntoutuksen kehittäminen. Kehittämisen osa-alueiksi nousivat moniammatillisen perhekuntoutusprosessin ja siinä käytettävien menetelmien kuvaaminen sekä moniammatillisen työryhmän työnjaon selkeyttäminen.

Hankkeen aikana perhekuntoutusta on kehitetty säännöllisillä perhekuntoutuksen ohjausryhmän tapaamisilla, joissa on käsitelty havaintoja ja kokemuksia perhekuntoutuksen toimivuudesta ja kehitettävistä osa-alueista. Käsikirjan pohjana ovat toimineet kirjalliset kuvaukset toiminnasta, yhteenvedot ohjausryhmän tapaamisista ja perhekuntoutuksessa käytettävät menetelmät sekä kuntouksen malli. Käsikirjan laadinnassa on huomioitu myös perhekuntoutuksessa olevien vanhemmilta saatu palaute. Käsikirjaan perhekuntoutuksen prosessia on kuvattu ja arvioitu case-tapausten pohjalta.

Käsikirjan tarkoituksena on kertoa Vaalijalan osaamis- ja tukikeskuksen perhekuntoutuksesta ja kuvata perhekuntoutuksen prosessia sekä siihen liittyvää monialaista yhteistyötä. Käsikirja kuvaa myös perhekuntoutuksessa käytettäviä menetelmiä ja selkeyttää perhekuntoutuksessa työskentelevän moniammattillisen työryhmän työnjakoa. Käsikirjan tavoitteena on toimia työntekijöille sekä yhteistyökumppaneille oppaana ja mallintaa vaativan erityisen tuen perhekuntoutuksen sisällöllistä prosessia.

# Vaativan erityisen tuen Perhekuntoutus

Vaalijalan osaamis- ja tukikeskuksessa aloitettiin vuonna 2021 uusi palvelu, perhekuntoutus. Perhekuntoutusta järjestetään osana lasten ja nuorten kuntoutusta. Perhekuntoutuksen keskiössä on lapsi tai nuori, jonka tarpeiden ympärille perhekuntoutus rakennetaan. Perhekuntoutukseen voidaan tulla hyvin erilaisista syistä. Perhekuntoutus voi ajoittua eri ajankohtiin lapsen tai nuoren kuntoutusjaksoa. Perhekuntoutusta voidaan järjestää esimerkiksi yksilökuntoutuksen päättymisen yhteyteen. Tällöin perhekuntoutuksessa voidaan harjoitella mm. vanhempien kanssa yhdessä lasta tai nuorta tukevien toimintamallien esimerkiksi päivästruktuurin ylläpitämistä. Perhekuntoutusta järjestetään Vaalijalan osaamis- ja tukikeskuksessa siihen varatussa huoneistossa.

## Yksilöllisesti suunniteltu perhekuntoutus

Perhekuntoutuksen ajan vanhemmat tai vanhempi asuvat huoneistossa lapsen tai nuoren kanssa. Perhekuntoutuksen kesto sekä tavoitteet määrittyvät yksilöllisesti perheiden tarpeen mukaan. Vanhempien ja muun perheen osallistuminen ja perhekuntoutukseen pääsyn mahdollistaminen suunnitellaan aina perhekohtaisesti. Perhekuntoutukseen voi tulla koko perhe tai perheen mahdollisuuksien mukaan toinen vanhempi sekä/tai sisaruksia voi olla mukana. Esimerkiksi eronneet vanhemmat voivat olla perhekuntoutuksessa vuoroviikoin. Perhekuntoutukseen osallistuvien vanhempien on mahdollista hakea Kelalta erityishoitorahaa, joka korvaan vanhemman tulon menetystä siltä ajalta, kun vanhempi on estynyt menemästä töihin perhekuntoutuksen vuoksi. Erityishoitorahan hakemista varten tarvitaan D-todistus, jonka vanhemman on mahdollista saada Vaalijalan osaamis- ja tukikeskuksen kautta. Erityishoitorahaan on oikeutettu alle 16-vuotiaan lapsen vanhemmat. Etätyön tekeminen perhekuntoutuksen aikana on myös mahdollista, tämä huomioidaan perhekuntoutuksen toimintoja suunnitellessa.

## Vaativan erityisen tuen perhekuntoutuksen prosessi

Perhekuntoutukseen ohjaudutaan lähetteen tai palvelupyynnön kautta. Prosessi aloitetaan määrittämällä lapselle tai nuorelle hänen tarpeitaan vastaava yksikkö, joka käsittelee lapsen tai nuoren asiat ja suunnittelee alustavasti kuntoutusta moniammatillisessa työryhmässä. Konsultoiva ja kuntouttava perhetyö on aina perhekuntoutuksessa mukana osana työryhmää. Muut toimijat määräytyvät perheen tarpeiden mukaisesti. Perhekuntoutukseen osallistuvat työntekijät tulevat lasten- ja nuorten vaativan tuen yksiköistä. Lapsen tai nuoren tarvitsema ohjaaja kouluun tulee myös hänelle määritetyn yksikön kautta. Perhekuntoutukseen ohjattava työntekijä resurssi määräytyy asiakkaan palveluluokan mukaisesti. Kyseisen yksikön moniammatillinen työryhmä työskentelee myös tiiviisti koko perhekuntoutuksen ajan. Yksikön työntekijöiden lisäksi moniammatilliseen työryhmään kuuluu mm. lääkäri, sosiaalityöntekijä, perheterapeutti, psykologi, toimintaterapeutti ja fysioterapeutti. Moniammatillista työryhmää täydennetään asiakkaan tarpeiden mukaisesti muilla erinäisillä kuntoutuksen asiantuntijoilla sekä toiminnallisen kuntoutuksen toimijoilla. Koko perhekuntoutuksen ajan tehdään tiivistä yhteistyötä myös perheen oman kunnan viranomaisverkoston kanssa.

Perheeseen pyritään tekemään ensikäynti tai/ja tutustumiskäynti perhekuntoukseen, jossa kartoitetaan perheen tilannetta ja tarpeita. Perhekuntoutuksen ajankohta määräytyy perheen tarpeiden ja perhekuntoutuksen tavoitteiden mukaisesti. Perhekuntoutusta voidaan järjestää lapsen tai nuoren kuntoutuksen alussa tai kuntoutuksen loppuessa. Perhekuntoutukseen voidaan tulla myös ilman suunniteltua lapsen tai nuoren yksilöllistä kuntoutusjaksoa. Kuntoutustoiminnan keskiössä on lapsen tai nuoren kuntoutuksen tukeminen tai tilanteen havainnointi ja kartoittaminen perheen voimavarat huomioiden. Perhekuntoutuksessa työskentelevät tiivisti myös perheen muu verkosto omasta kunnastaan.

Perhekuntoutuksen alussa laaditaan yhdessä perheen kanssa kuntoutukseen tavoitteet sekä määritellään toimintoja ja keinoja päästä niihin. Perhekuntoutusta tehdään tiiviissä yhteistyössä vanhempien, yksikön työntekijöiden sekä muiden toimijoiden kanssa. Perhekuntoutuksen tavoitteiden etenemistä ja kuntoutuksen sisältöjä seurataan ja arvioidaan tiiviisti yhteistyössä perheen kanssa. Perhekuntoutuksen päättyessä tehdään yhdessä jatkosuunnitelmat lapsen tai nuoren kuntoutuksen tarpeiden mukaisesti. Jatkotyöskentely perheen kotiin arvioidaan yksilöllisesti perhekuntoutuksen loppuessa. Jatkotyöskentelyllä pyritään jatkamaan ja tukemaan lisää perhekuntoutuksessa aloitettujen toimintojen harjoittelua tai jalkauttaa perhekuntoutuksen aikana suunniteltuja tukitoimia arkeen. Tämä tukee toimintojen jalkautumista perheen omaan arkeen

Kuvio 1 Vaativan erityisen tuen perhekuntoutuksen prosessi


# Monialainen yhteistyö

Koko perhekuntoutuksen ajan tiivis työskentely sekä tiedonvaihto jatkuu perheen oman verkoston kanssa. Perheiden verkostot voivat olla hyvin laaja-alaisia ja siihen voi kuulua työntekijöitä hyvin monelta eri sektorilta. Tiiviillä yhteistyöllä estetään palvelujen päälleekkäisyys ja varmistetaan palvelujen jatkuvuus myös perhekuntoutuksen aikana sekä sen päättyessä. Monialainen toimijaverkosto takaa yksilölliset asiakkaan tarvitsemat palvelut. Perhekuntoutuksen lopussa on hyvin tärkeätä suunnitella perheen tarvitsemat tukitoimet kotiin. Perhekuntoutukseen voidaan yksilöllisesti sopia jatkumona myös Vaalijalan osaamis- ja tukikeskuksesta erinäisten kuntoutuksen asiantuntijoiden käynnit, jotka tukevat myös lasta tai nuorta ja perheiden arkea heidän omassa kotiympäristössään lapsen tai nuoren kuntoutuksen päätyttyä.

Kuvio 2 Vaativan erityisen tuen perhekuntoutuksessa olevan perheen mahdollisia yhteistyötahoja

# Työskentelytavat

Vaalijalan osaamis- ja tukikeskuksen lasten ja nuorten kuntoutuksessa tehdään tiivistä yhteistyötä perheiden kanssa. Vaativan erityisen tuen yksiköissä kuntoutuksessa olevien lasten ja nuorten perheet ovat mukana omien mahdollisuuksien mukaan koko kuntoutusprosessin ajan. Konsultoiva ja kuntouttava perhetyö tekee töitä myös lasten ja nuorten kotiympäristöön. Perhekuntoutuksessa perhe taas osallistuu lapsen tai nuoren kuntoutukseen Vaalijalan osaamis- ja tukikeskuksessa. Kummassakin palvelussa keskitytään perheen kanssa tehtävään yhteistyöhön erityistä tukea tarvitsevan lapsen tai nuoren hyvinvoinnin turvaamiseksi ja edistämiseksi kuntoutuksellisin keinoin. Lasten ja nuorten on laadittu kuntoutuksen malli, jolle myös perhekuntoutus perustuu.



Vaalijalan osaamis- ja tukikeskus lasten ja nuorten kuntoutuksen malli (Rantakurtakko 2021)

## Perhekeskeisyys

Perhekuntoutuksessa painottuu perhekeskeisyys. Perhekeskeistä työotetta tavoiteltaessa on jätettävä pois edelleenkin kuntoutuksessa vahvasti oleva asiantuntijakeskeinen työskentelymalli. Perhekeskeinen ajattelu perustuu ajatukselle, että lasta autettaessa täytyy tuntea hänen kasvuympäristönsä eli hänen kotinsa ja toimintatavat. Tällöin tarvitsemme vanhempien asiantuntijuutta suunnitteluun ja toteutukseen. (Moilanen 2022; Määttä 2001, 97.)

Perhekuntoutuksessa työskennellään tiiviisti perheen kanssa. Työ pohjautuu perhekeskeiseen työotteeseen. Lasten ja nuorten kuntoutuksessa on tunnustettu tarve perhekeskeiselle työotteelle. (Moilanen 2022; Bailey, Raspa & Fox 2012, 219; Lotze, Bellin & Oswald 2010, 100; Autti-Rämö, Mikkelsson, Lappalainen & Leino 2016, 60.) Perhekeskeisyyttä ohjaavia periaatteita ovat; vanhempien osallistuminen päätöksentekoon, yhteistyö ja kumppanuus, keskinäinen kunnioitus, perheen valintojen hyväksyminen, tuki, keskittyminen vahvuuksiin, yksilöllinen ja joustava palvelujen tarjoaminen, tietojen jakaminen sekä perheen vaikutusmahdollisuuksien lisääminen. (Moilanen 2022; King, Teplicky, King & Rosenbaum 2004, 79; Kuo, Houtrow, Arango, Kuhlthau, Simmons & Neff 2011, 298.)

Perhekeskeisyyden periaatteella toimittaessa ajatellaan, että perheen tukeminen vaikuttaa lapseen sekä lapseen suunnattu interventio vaikuttaa koko perheeseen. Perhekeskeistä työotetta tavoiteltaessa on jätettävä pois edelleenkin kuntoutuksessa vahvasti oleva asiantuntijakeskeinen työskentelymalli.

Perhekeskeisessä työskentelyssä painottuu perheen voimavarojen kartoittaminen. Tällöin kuntoutuksessa tavoiteltu muutos rakennetaan perheen voimavarojen varaan ja sitä kautta tuetaan ja vahvistetaan perheen toimintakykyä. Kaikki perheet ovat yksilöllisiä ja perhe tulisi nähdä omana systeeminä, jossa yhden rakenteen muutos vaikuttaa kaikkiin. Perheen toimintakyky vaihtelee elämän tilanteen ja saadun tuen mukaisesti. Perhekeskeisessä toimintamallissa huomioidaan perheiden yksilölliset tarpeet ja etsitään niihin ratkaisuja yhteistyössä perheen kanssa. Tällöin asiantuntijoina toimivat kaikki perheenjäsenet sekä työntekijät. (Moilanen 2022; Launiainen & Sipari 2011, 163–165; Pärnä 2010, 43; Rautio 2014, 195; Vilén, Seppänen, Tapio & Toivanen 2010, 27–29.)

## Dialoginen työote

Perheiden kanssa työskentelyssä korostuu myös vuorovaikutuksellisuus, jota tuetaan dialogiselle työotteella. Dialogissa tavoitellaan yhteistä ymmärrystä. Pyrkimys dialogissa on puhua avoimesti ja suoraan asioista. Dialogissa syntyy uusia näkökulmia ja vaihtoehtoja, jotka voivat vaikuttaa keskustelijoiden ajatuksiin sekä tietoihin. Dialogissa on pyrkimyksenä tutkia asioita yhdessä, eikä siinä pyritä suoraan muuttamaan ihmistä ja hänen ajatuksiaan. Dialogissa opitaan vastavuoroisesti toisiltaan. Dialogissa on tärkeää hyväksyä, että ihmisillä on erilainen näkemys asioista ja kenenkään näkemys ei ole kokonainen totuus. On tärkeää antaa tilaa erilaisille näkemyksille, joiden kautta löytyy myös ratkaisuja tilanteisiin. Dialogisuus mahdollistaa asiakkaalle kuulluksi tulemisen kokemuksen. (Terveyden ja hyvinvoinninlaitos 2022.)

## Kiintymyssuhdeperustainen työskentely

Lasten ja nuorten kuntoutusta ohjaa kiintymyssuhdeperustainen työskentelyä, joka kulkee mukana myös perheiden kanssa tehtävässä työssä ja perhekuntoutuksessa. Kiintymyssuhdeperustaisessa työskentelyssä painottuu työntekijän tieto kiintymyssuhteen merkityksestä ja tiedostaminen miten se vaikuttaa lapsiin ja nuoriin. Työntekijöiden olisi hyvin tärkeätä ymmärtää millainen on vanhemman ja lapsen välinen suhde ja ratkaiseva merkitys siinä on kiintymyksellä. Kun ymmärrämme kiintymyssuhteen merkityksen, pystymme myös näkemään miten tämä suhde vaikuttaa lapsen emotionaaliseen, kognitiiviseen, sosiaaliseen ja kommunikatiiviseen kehitykseen ja jopa hänen fysiologiseen ja neurologiseen kehitykseensä. (Hughes 2011, 19.) Vanhemmilta saadun palautteen mukaan (n=2). Työntekijöiden vaihtuminen koettiin kuormittavaksi sekä hankaloittavan työntekijään suhteen luomista sekä lapseen ja vanhempaan. Tärkeää olisi perhekuntoutuksen alussa nimetään työntekijät, ketkä työskentelevät perheen kanssa koko kuntoutusjakson ajan. Nämä työntekijät tulee nimetä vaativan erityisen tuen yksiköstä, johon lapsi tai nuori on kirjattuna perhekuntoutuksen ajan.

Kiintymyssuhdetyöskentelyssä hyödynnetään PACE-asennetta kohtaamisissa sekä vuorovaikutustilanteissa niin lasten kun vanhempien kanssa. PACE- asenne, tulee englanninkielisistä sanoista Playfulness= leikkisyys, Accept= hyväksyntä, Curiosity = uteliaisuus ja Empathy= empatia. Tämä asenne kuvaa lapsen kanssa työskentelevien hoitajien asennetta ja ilmapiiriä suhteessa hoidettaviin. PACE- asenne tukee emotionaalisten säätelemistä sekä eheän omaelämäkerrallisen tarinan ja perhetarinan luomista yhdessä (Hughes 2015, 93).

## Moniammatillisuuteen perustuva työote

Vaalijalan moniammatillinen työryhmä työskentelee perhekuntoutuksessa olevan perheen kanssa yksilöllisten tarpeiden ja kuntoutuksen tavoitteiden mukaisesti. Perheen kanssa laaditaan viikottain viikko-ohjelma, johon kirjataan eri kuntoutuksen asiantuntijoiden käynnit. Viikko-ohjelman täyttö on selkeää perheelle sekä estää kuntoutuksen asiantuntijoiden päällekkäisten aikojen sopimisen. Viikko-ohjelmaan sovitaan ajat sähköpostitse ja laitetaan sähköpostilla tiedoksi kaikille perheen kanssa työskentelevillä. Sähköpostissa ei saa näkyä asiakkaan henkilötietoja. Moniammatillisen työryhmän työnjakoa sekä työn sisältöä on pyritty selkeyttämään.

### Sosiaalityöntekijä:

* lähetteen käsittely lähetetiimissä
* hintaluokan päätös lähetetiimissä
* maksusitoumuksen teko (perhekuntoutus + mahdolliset kotikäynnit)
* etuuksien tarkastaminen
* mahdollisten hakemusten täyttämisessä auttaminen
* ylläpitomaksun tarkastaminen/ylläpitomaksun poistamisen tarkastamisen- lomake
* erityishoitoraha hakuun liittyvissä asioissa ohjaaminen
* palveluohjaus
* moniammatilliseen työryhmään osallistuminen

### Konsultoiva ja kuntouttava perhetyö

* ensikäynnin/tutustumiskäynnin järjestäminen yhdessä yksikön kanssa
* viikko-ohjelman täyttö -> aikojen koordinointi ja tiedottaminen
* säännölliset tapaamiset perheen kanssa
* Lapset puheeksi- keskustelun pitäminen
* mahdollinen (ennen)- ja jatkotyöskentely perheen kanssa kuntoutuksen päättymisen jälkeen
* moniammatilliseen työryhmään osallistuminen
* asiakaspalautteen kerääminen

### Perheterapeutti

* työskentelee vanhempien tai koko perheen kanssa perhekuntoutusjakson aikana
* vahvistaa perheen ja vanhempien äänen kuulemista ja asiantuntijuutta
* luo toivoa perheelle ja tukee perhettä kriisi - ja siirtymisvaiheissa
* tukee palvelujen oikea-aikaisuutta ja realistisuutta perheen voimavarat huomioiden
* psykoedukaatio perheelle ja sukupuu ja elämänjana moniammatillisen työryhmän käyttöön
* osallistuu perheen tukena kokouksiin ja on moniammatillisen tiimin jäsen

### Yksikön kuntoutuskoordinaattori

* ensikäynnin/tutustumiskäynnin järjestäminen yhdessä konsultoivan ja kuntouttavan perhetyön kanssa
* tulo-ja lähtöneuvottelujen aikataulutus
  + - kutsujen lähetys
    - Kirjaukset
    - yhteenvetojen lähetys tarvittaville tahoille
* Lupa –asioiden hoito
* tarvittavien papereiden tilaus (asiakaspaperit säilytetään yksikössä
* moniammattillisen tiimin aikataulutus mm. tulotarkastus, lääkärin tapaamiset, konsultaatiot
* moniammatilliseen tiimiin osallistuminen

### Yksikön työntekijät

* tärkeää olla etukäteen nimetty koko perhekuntoutuksen jakson ajaksi
* tavoitteellinen työskentely perheen kanssa yhteistyössä
* koulu-avustus (huomioi palveluluokka)
* ilta-avustus (huomioi palveluluokka)
* päivittäiset kirjaukset/havainnot pähu
* RAI-arvioinnin teko (tulo+lähtö)
* moniammatilliseen tiimiin osallistuminen

### Kuntoutuksen asiantuntijat

* moniammattilliseen tiimiin osallistuminen
* perheen ja lapsen tai nuoren kanssa työskentely
* mahdollisten tutkimuksen tarvittavien lausuntojen teko

->jatkosuositukset

* kokouksiin osallistuminen

# Käytettävät menetelmät

## Lapset puheeksi menetelmä

Lapset puheeksi- menetelmä on käytössä perhekuntoutuksessa. Lapset puheeksi keskustelu käydään, kun aloitetaan yhteinen työskentely perheen kanssa. Menetelmän avulla on pyrkimyksenä saada yhteinen ymmärrys koko perheen sekä työntekijöiden välillä sekä luoda kuntoutukselle konkreettisia perheen arjesta nousevia kuntoutuksen tavoitteita. Lapset puheeksi keskustelu käydään sekä perhekuntoutuksen alussa ja lopussa. Menetelmä tukee vanhempien osallisuutta ja toimijuutta arjessa. Menetelmän avulla voidaan määrittää perhekuntoutuksen tavoitteita ja arvioida niiden saavuttamista kuntoutuksen lopussa.

Lapset puheeksi – työn lähtökohtana on tukea perheiden pärjäävyyttä niin pienissä kuin isoissa heidän arkeen vaikuttavissa muutostilanteissa. LP –menetelmän avulla rakennetaan vanhempien sekä lapsen tai nuoren elämään liittyvien ihmisten välille yhteistä ymmärrystä arjesta. Tarkoituksena tukea perheitä kaikissa heidän arkisissa ympäristöissä esim. varhaiskasvatus, koulu sekä vapaa-ajanympäristöt. Menetelmän avulla voidaan tunnistaa lasta tai nuorta suojaavia tekijöitä ja pohtia perheen muuttunutta arkea ja tukea muutosten keskellä pärjäämistä. Lapset puheeksi menetelmä koostuu lapset puheeksi –keskustelusta sekä tarvittaessa neuvonpidosta. Lapset puheeksi menetelmä tukee vanhempia toimijuuteen? (Suomen Mielenterveys ry 2021).

## Perhearviointi

Perhearviointi menetelmää on mahdollista käyttää perheiden kanssa työskennellessä. Perhearviointia käytetään tarpeen vaatiessa. Se on menetelmänä konkretisoiva ja hoidollinen työskentelymuoto, joka auttaa työntekijää tukemaan ja edistämään perheen vuorovaikutusta. Perhearviointi menetelmä on laaja kokonaisuus, jonka vuoksi sen teko arvioidaan perhekohtaisesti perheen tarpeet ja voimavarat huomioiden. Perhearviointimenetelmä tukee pidempi aikaista työskentelyä ja työskentely vaatii sitoutumista niin perheeltä kun työntekijältä. Menetelmä tukee vahvasti perheen ja työntekijöiden välistä yhteistyötä. (Mieli 2022.)

## RAI-arviointi

Perhekuntoutuksessa on myös käytössä RAI-arviointi. Perhekuntoutuksessa käytetään lasten ja nuorten mielenterveys- ja kehitysvammatyöhön tarkoitettua interRAI- ChYMH-DD- välinettä. RAI -arviointi on standartoitu tiedonkeruun ja havainnoinnin- väline, jota voidaan käyttää palvelutarpeen arviointiin ja hoito-, kuntoutus – ja palvelusuunnitelman laadintaan. (THL 2022). RAI-arvioinnilla voidaan seurata hoidon ja kuntoutuksen etenemistä sekä seurata yksilöllisesti nousseita mittareita sekä capseja, jotka kuvaavat lapsen tai nuoren hoidon sekä kuntoutuksen tarvetta. Perhekuntoutuksessa RAI-arviointi tehdään sekä kuntoutuksen alussa sekä lopussa. RAI-arviointia voidaan hyödyntää jatkojen suunnittelussa.

# Vaativan erityisen tuen perhekuntoutuksen asiakaspalaute

Perhekuntoutukselle on laadittu oma asiakaspalautekysely webropolin kautta, jolla turvataan perhekuntoutuksen asiakaslähtöinen palaute ja jatkuva toiminnan arviointi. Perhekeskeisyyteen ja vanhempien osallisuuteen painottuvat palautteen kysymykset. Palautteen sisällössä on huomioitu työtavat, jolle perhekuntoutus perustuu sekä työmenetelmät, joita perhekuntoutuksessa käytetään. Vanhemmat voivat vastata palautteeseen sähköpostiin toimitetun nettilinkin kautta, tai halutessaan kirjallisesti tulostetulle palautelomakkeelle. Konsultoiva ja kuntouttava perhetyö huolehtii palautteen keräämisestä perhekuntoutuksen päättyessä.

<https://link.webropolsurveys.com/S/1DF1233A0283C105>

# Lähteet:

Autti-Rämö, Ilona, Mikkelsson, Marja, Lappalainen, Tiina & Leino, Eeva 2016. Kuntoutumisen prosessi. Teoksessa Autti- Rämö, Ilona, Salminen, Anna-Liisa, Rajavaara, Marketta & Ylinen, Aarne (toim.) Kuntoutuminen. Helsinki: Kustannus Oy Duodecim, 56–73.

Bailey, Donald B., Raspa, Melissa & Fox, Leslie C. 2012. What is the Future of Family Outcomes and Family- Centered Services? Topics in Early Childhood Special Education 31(4): 216–223. https://doi.org/10.1177%2F0271121411427077.

Hughes Daniel, 2011. Kiintymyskeskeinen vanhemmuus. Tampere: PT-kustannus.

Hughes Daniel, 2015. Kiintymyskeskeinen perheterapia –vuorovaikutteinen kehityspsykoterapia. Tampere: PT-kustannus.

King, Susanne, Teplicky Rachel, King Gillian & Rosenbaum Peter 2004. Family-Centerd Service for Children With Cerebral Palsy and Their families: A Review of the Literature. Seminars on Pediatric Neurology 11(1):78–86. <https://doi.org/10.1016/j.spen.2004.01.009>.

Kuo, Dennis, Houtrow, Amy, Arango, Polly, Kuhlthau, Karen, Simmons & Neff, John 2011. Family-centered Care: Current Applications and Future Directions in Pediatric Health Care. Matern Child Health Journal 16 (2): 297–305.

Launiainen, Helena & Sipari, Salla 2011. Lapsen hyvä kuntoutus käytännössä. Pdf-tiedosto. http://www.vlkunto.fi/julkaisut/Kuntoutus\_1-190.pdf. Viitattu 13.2.2021.

Lotze, Geri M., Bellin, Melissa H. & Oswald, Donald P. 2010. Family- Centerd Care for Children with Special Needs: Are we Moving Forward? Journal of family social Work 13: 100–113. <http://web.b.ebscohost.com.ezproxy.savonia.fi/ehost/pdfviewer/pdfviewer?vid=5&sid=b4412756-de98-4fa6-af0e-7c718498c24f%40sessionmgr103>.

Moilanen, Minna 2022. Vanhempien osallisuus perhekuntoutuksessa. Opinnäytetyö YAMK. Savonia. Sosiaali, terveys- ja liikuntalan koulutusohjelma. <https://www.theseus.fi/bitstream/handle/10024/744502/Moilanen_Minna.pdf;jsessionid=BF495AC98B271301F68A2F3EE35346C1?sequence=2>

Rantakurtakko Maarit, 2021. Lasten ja nuorten kuntoutuksen malli. Vaalijalan osaamis- ja tukikeskus.

Suomen Mielenterveys ry 2021. Lapset puheeksi – menetelmä. <https://mieli.fi/materiaalit-ja-koulutukset/tietoa-mielenterveyden-vahvistamisesta/perheet/toimiva-lapsi-ja-perhe-tyo/lapset-puheeksi-menetelma/>. Viitattu 27.4.2022.

Terveyden ja hyvinvoinninlaitos 2022. Lapset, nuoret ja perheet. <https://thl.fi/fi/web/lapset-nuoret-ja-perheet/kehittyvat-kaytannot/dialogiset-toimintavat/dialogisuus-ammattilaisen-ja-perheen-valilla>. Viitattu 14.3.2022.

Terveyden ja hyvinvoinnin laitos 2022. Tietoa RAI-järjestelmästä. <https://thl.fi/fi/web/ikaantyminen/palvelutarpeiden-arviointi-rai-jarjestelmalla/tietoa-rai-jarjestelmasta>. Viitattu 19.9.2022.

# Liite 1. Vaativan erityisen tuen perhekuntoutuksen malli

